“ทองคำนิวยอร์ก” ปิดบวก 30 เซนต์ รับดอลล์อ่อน-บอนด์ยีลด์ลด
“ทองคำตลาดนิวยอร์ก” ปิดบวก 0.02% อยู่ที่ 1,739.90 ดอลลาร์/ออนซ์ ได้แรงหนุนจากการอ่อนค่าของสกุลเงินดอลลาร์และการร่วงลงของอัตราผลตอบแทนพันธบัตร ขณะที่นักลงทุนจับตารายงานการประชุมธนาคารกลางสหรัฐ เพื่อหาสัญญาณบ่งชี้ทิศทางอัตราดอกเบี้ยของเฟด
“ทองคำตลาดนิวยอร์ก” ปิดบวก 0.02% อยู่ที่ 1,739.90 ดอลลาร์/ออนซ์ ได้แรงหนุนจากการอ่อนค่าของสกุลเงินดอลลาร์และการร่วงลงของอัตราผลตอบแทนพันธบัตร ขณะที่นักลงทุนจับตารายงานการประชุมธนาคารกลางสหรัฐ เพื่อหาสัญญาณบ่งชี้ทิศทางอัตราดอกเบี้ยของเฟด
23 พ.ย. 2565

ผู้สื่อข่าวรายงานว่า สัญญาทองคำตลาดนิวยอร์กปิดบวกเล็กน้อยในวันอังคาร (22 พ.ย.65) โดยได้แรงหนุนจากการอ่อนค่าของสกุลเงินดอลลาร์และการร่วงลงของอัตราผลตอบแทนพันธบัตร ขณะที่นักลงทุนจับตารายงานการประชุมของธนาคารกลางสหรัฐ (เฟด) เพื่อหาสัญญาณบ่งชี้ทิศทางอัตราดอกเบี้ยของเฟด
ทั้งนี้ สัญญาทองคำตลาด COMEX (Commodity Exchange) ส่งมอบเดือนธ.ค. เพิ่มขึ้น 30 เซนต์ หรือ 0.02% ปิดที่ 1,739.90 ดอลลาร์/ออนซ์
สัญญาโลหะเงินส่งมอบเดือนธ.ค. เพิ่มขึ้น 17.7 เซนต์ หรือ 0.85% ปิดที่ 21.049 ดอลลาร์/ออนซ์
สัญญาพลาตินัมส่งมอบเดือนม.ค. เพิ่มขึ้น 7.8 ดอลลาร์ หรือ 0.79% ปิดที่ 995.7 ดอลลาร์/ออนซ์
สัญญาพัลลาเดียมส่งมอบเดือนธ.ค. เพิ่มขึ้น 4.50 ดอลลาร์ หรือ 0.2% ปิดที่ 1,857.50 ดอลลาร์/ออนซ์
ดัชนีดอลลาร์ ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน ลดลง 0.57% แตะที่ระดับ 107.2230 ส่วนอัตราผลตอบแทนพันธบัตรรัฐบาลอายุ 10 ปีร่วงลงสู่ระดับ 3.771% เมื่อคืนนี้
อย่างไรก็ตาม การอ่อนค่าของสกุลเงินดอลลาร์ส่งผลให้สัญญาทองคำซึ่งกำหนดราคาเป็นดอลลาร์นั้น มีราคาถูกลงและน่าจะดึงดูดใจสำหรับนักลงทุนที่ถือสกุลเงินอื่นๆ ส่วนการร่วงลงของอัตราผลตอบแทนพันธบัตรสหรัฐจะช่วยลดต้นทุนค่าเสียโอกาสในการถือครองทองคำ เนื่องจากทองคำเป็นสินทรัพย์ที่ไม่มีผลตอบแทนในรูปดอกเบี้ย
โดยทั้งนี้ นักลงทุนจับตารายงานการประชุมนโยบายเดือนพ.ย.ของเฟดในวันนี้ (23 พ.ย.) ตามเวลาสหรัฐ เพื่อหาสัญญาณบ่งชี้แนวโน้มการปรับขึ้นอัตราดอกเบี้ยของเฟด